กระทรวงวัฒนธรรม จัดงานรวมพลังทางศาสนาเสริมสร้างความสมานฉันท์เฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสวันเฉลิมพระชนมพรรษา 12 สิงหาคม 2562
นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานในพิธีเปิดงานรวมพลังทางศาสนาเสริมสร้างความสมานฉันท์ เฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง นายอิทธิพล กล่าวว่า เนื่องในโอกาสวันเฉลิมพระชนมพรรษา 12 สิงหาคม 2562 กรมการศาสนา จึงร่วมกับองค์การทางศาสนา จัดงานรวมพลังทางศาสนาเสริมสร้างความสมานฉันท์ เฉลิมพระเกียรติเพื่อน้อมรำลึกในพระมหากรุณาธิคุณ         โดยส่วนกลางจัดพิธีทางศาสนามหามงคล 5 ศาสนา ได้แก่ พิธีเจริญพระพุทธมนต์ศาสนาอิสลาม ประกอบพิธีดุอาร์ขอพร ศาสนาคริสต์ ประกอบพิธีอธิษฐานภาวนาขอพร ศาสนาพราหมณ์-ฮินดูสวดถวายพระพร และศาสนาซิกข์ สวดอัรดาสขอพรพระศาสดา         นอกจากนี้ยังมีการฉายวีดีทัศน์เฉลิมพระเกียรติ พิธีถวายพระพรชัยมงคล การจัดนิทรรศการเฉลิมพระเกียรติด้านศาสนา การจัดแสดงนิทรรศการและผลิตภัณฑ์ชุมชนศาสนิกสัมพันธ์ และบริการตรวจสุขภาพโดยไม่คิดค่าใช้จ่าย //ขณะที่ส่วนภูมิภาค จัดพิธีทางศาสนาระหว่างวันที่ 1 – 16 สิงหาคม ยังศาสนสถานและจัดกิจกรรมเฉลิมพระเกียรติของแต่ละจังหวัด        ด้านอนันต์ วันแอเลาะ ผู้แทนองค์กรศาสนาอิสลาม กล่าวว่า สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ทรงปฎิบัติพระราชกรณียกิจด้านศาสนาอย่างเท่าเทียมกัน ทั้งยังเสด็จพระราชดำเนินไปทรงปฎิบัติพระราชกรณียกิจในพื้นที่ภาคใต้ ด้วยทรงห่วงใยทุกข์สุขของประชาชนในพื้นที่ และมีพระราชดำริโครงการศิลปาชีพเพื่อส่งเสริมหัตถกรรมพื้นบ้านในพื้นที่จังหวัดชายแดน และโครงการฟาร์มตัวอย่างตามพระราชดำริ จัดทำฟาร์มตัวอย่างด้านการเกษตร เน้นการศึกษาค้นคว้าเพื่อให้เหมาะกับสภาพพื้นที่นั้นๆทำให้ราษฎร์มีความเป็นอยู่ที่ดีจวบจนวันนี้